Mis: Verhouding tussen Miem en Meisie

**Drama: MIS: Opstel 2: Miem en Meisie, konflik**

***Die verhouding tussen Miem en Meisie is vol konflik. Ontleed en bespreek hierdie verhouding in ‘n opstel van ongeveer 400 – 450 woorde. ( Tot 500 woorde is reg.)***

**Die verhouding tussen Miem en Meisie en die spanning wat dit veroorsaak, lei tot die konflik wat sentraal in hierdie drama is.**

**Aan die begin van die drama sit Miem en Meisie goiingsakke en maak vir die mis wat die volgende oggend opgelaai word en wanneer Miem sê: “Gaan tel” kom ons agter hoe sy bevele uitdeel, sonder ‘n asseblief of dankie. Meisie gehoorsaam die bevele oor Gabriӫl se slopemmer sonder om te praat, maar toon haar ontevredenheid: “Meisie staan ietwat onwillig op en bind die mandjie haastig aan die onderpunt van die tou vas.” Die feit dat Meisie onwillig is om naaldwerk met ‘n vingerhoed te doen, toon haar opstand teen haar ma: “Ja, jy wil mos nie ‘n vingerhoed gebruik nie.”**

**Miem en Meisie se verhouding toon ooreenkomste met die sprokieskarakter, Aspoestertjie, se verhouding met haar stiefma, want sy moet ook die heeltyd in die kombuis werk. Haar ma hou haar tuis vasgevang en speel op haar gewete; daarom ervaar Meisie innerlike konflik as sy sê: “My ma het my hier nodig.” Miem gebruik haar moederlike mag om Meisie agter slot en grendel op te pas: “Toemaar, Meisie, ek sal jou teen alle gevaar beskerm.”**

**Miem toon min begrip vir Meisie se behoefte aan jongmensgeselskap en as gevolg van die misreuk en vlieӫ in haar ma se huis, het sy nie vriende nie en het net “Danie Venter het een keer kom kuier.”**

**Miem het ‘n konserwatiewe, Calvinistiese lewensuitkyk en verbied Miem vir Meisie om oor die sirkus te praat of daaraan te dink: “Om te dink,is om te doen.” Sy mag nie eens deur die venster na die sirkusliggies kyk nie, want haar ongehoorsaamheid grief haar ma en veroorsaak uiterlike konflik: “Kom weg, kom weg daar by die venster.” Wanneer Meisie een nag wegglip na die sirkus toe, speel Miem op haar gevoel: “Jy onthou seker hoe siek ek was. Ek kon vir twee weke net gortsop eet.”**

**Miem probeer ook op Meisie se morele of sosiale gewete speel, want wanneer Meisie ongelukkig is oor haar omstandighede, sê Miem: “So mooi en welgeskape, maar altyd met ‘n lang gesig.” As Meisie haar vrees vir haar pa openbaar, veroordeel sy Meisie: “Skaam jou, jou eie pa.”**

**Omdat Miem glo dat Gabriӫl sal afkom wanneer Meisie trou, neem sy nie Meisie se gevoelens in ag wanneer sy Konstabel toelaat om met sy vingers te “voel” hoe mooi sy is. Sy doen alles in haar vermoӫ om Meisie teen haar sin aan hom af te smeer: “Meisie kook die heerlikste kos, weet u? …Niks is vir haar te veel moeite nie…”**

**Selfs wanneer Meisie die bevrydingsritueel onder Konstabel se invloed uitvoer en hy die venster oopmaak, sodat die sirkusmusiek gehoor kan word, ervaar sy steeds innerlike konflik wanneer sy smeek: “Maak toe, maak toe die venster.”**

**Ten slotte besef ons dat moederlike beheer en onderdrukking die konflik tussen Miem en Meisie veroorsaak het en dus daartoe gelei het dat Meisie wou ontsnap.**

**BEPLANNINGSTRUKTUUR VIR MAKLIKER LEER**

***(\* Moet nooit in jou finale opstel subopskrifte, nommers of kolpunte aanbring nie.\* Moenie die hele opstel in een paragraaf skryf nie.\* Moet nooi ‘n kort inleiding of slot vergeet nie. \* Sorg dat elke stelling wat jy maak, by die opdrag aansluit, sodat jy nie net die storie oorvertel nie. \* Motiveer elke stelling aan die hand van die teks.)***

1. **KORT INLEIDING, WAT BY DIE OPDRAG AANSLUIT**
2. **MIDDELPARAGRAWE**
3. **Miem se bevelende houding en Meisie se onwilligheid: \* Miem roep bevele uit oor missakke. \* Meisie bind tou haastig aan slopemmer vas. \*Meisie wil nie vingerhoed dra nie.**
4. **Meisie vasgevang in huis en kombuis: \* Meisie werk in kombuis soos Aspoestertjie. \* Meisie se gewete laat haar glo haar ma het haar nodig. \*Miem misbruik moederlike mag en sê sy weet nie wat sy sonder Meisie sou doen nie.**
5. **Miem het min begrip vir Meisie se jongmensbehoeftes. Vriende kom kuier nie.**
6. **Miem is Calvinisties en hou nie van die sirkus nie: \* Meisie mag nie oor sirkus praat nie. \* Mag nie na sirkusliggies kyk nie en moet wegkom by sirkus. \*Miem was twee weke siek toe Meisie skelm sirkus toe was.**
7. **Miem speel op Meisie se gewete: \* Miem sê sy is so mooi, maar het altyd ‘n lang gesig. \* Meisie moet haar skaam omdat sy haar eie pa vrees.**
8. **Miem probeer Meisie aan Konstabel afsmeer: \* Miem laat Konstabel toe om te voel hoe mooi Meisie is. \* Sy vertel Konstabel hoe goed Meisie kosmaak.**
9. **Meisie het innerlike konflik tydens die bevrydingsritueel: Sy wil steeds die venster toe hê, soos Miem beveel het.**

* **Paragrawe 1 – 3: Vasgevangenheid, werk en bevele**
* **Paragrawe 4 – 5: Calvinisme, sirkus en gewete**
* **Paragraaf 7: Afsmeer aan Konstabel**
* **Paragraaf 8: Innerlike konflik tydens bevryding**

***>Soortgelyke aspekte word in ‘n paragraaf of groep* paragrawe *gekombineer*.**

**>15 x \* = 15 feite.**

***>Feite MOET gemotiveerd wees, hetsy deur ‘n aanhaling* *uit die teks, of ‘n bewys in jou eie woorde***

***>Moenie jou slot of laaste feite doodtrek as jy effens te veel woorde het nie. Ongeveer een en ‘n half folio’s.***